(PROJEKTS)

*11. Saeimas deputātu grupas Tibetas atbalstam vadītājam*

*Dāvim Staltam*

Augsti godātais Stalta kungs!

Ministru kabineta 2014. gada 18. februāra sēdē ir izskatīta Jūsu vadītās Saeimas deputātu grupas Tibetas atbalstam atklātā vēstule Latvijas Valsts prezidentam, Ministru kabinetam un Saeimai, kurā pausts aicinājums sadarbībā ar pārējām Baltijas valstīm izstrādāt vienotu nostāju attiecībās ar Ķīnu, lai uzturētu ar šo valsti konstruktīvu dialogu Tibetas jautājumos.

Ministru kabineta vārdā vēlos Jūs informēt, ka Latvija kā Eiropas Savienības dalībvalsts piedalās visās Eiropas Savienības sarunās ar Ķīnas Tautas Republiku, tai skaitā cilvēktiesību jomā un vides jautājumos.

Daļa no Eiropas Savienības un Ķīnas cilvēktiesību dialoga ir cilvēktiesību situācijas uzlabošana Tibetā, tibetiešu valodas, kultūras un reliģiskās identitātes saglabāšana un citi jautājumi. Šī dialoga ietvaros Ķīnas puse tiek regulāri aicināta veidot konstruktīvu, tiešu un nepastarpinātu dialogu ar Dalailamu un viņa pārstāvjiem par humanitārajiem jautājumiem, tai skaitā par tibetiešu kultūras un tradīciju saglabāšanu, it īpaši, atsaucoties uz satraucošo situāciju ar cilvēku pašaizdedzināšanās gadījumiem Tibetā. Arī divpusējā dialogā ar Ķīnu Latvija konsekventi uzsver bažas par cilvēktiesību situāciju Tibetā.

ES sadarbība ar Ķīnu vides jomā notiek vairākos formātos: ES-Ķīnas Vides politikas dialogs, Divpusējais mehānisms mežu jomā, Klimata izmaiņu partnerība, Vides pārvaldības programma, Vides ilgtspējības programma un Ķīnas-Eiropas Ūdens platforma. Par vides jautājumiem tiek runāts arī ES-Ķīnas ikgadējos samitos. Šajos formātos ar Ķīnas pusi tiek risināti jautājumi par ekoloģiskās situācijas uzlabošanu Ķīnā, jo tā ietekmē kopējo ekoloģisko vidi gan reģionā, gan arī globāli.

Vēlos atgādināt, ka, attiecībā uz Ķīnas Tautas Republikas teritoriālo integritāti un Tibetas Autonomo rajonu kā Ķīnas sastāvdaļu, Latvija ir definējusi savu nacionālo pozīciju, kas ir tāda pati, kā visu ES dalībvalstu kopīgā nostāja.

Attiecībā uz Jūsu aicinājumu veidot kopīgu Baltijas valstu nostāju attiecībās ar Ķīnu Ministru kabinets uzskata, ka ES-Ķīnas dialogs ir efektīvākais veids, kā Latvijai paust savu nostāju cilvēktiesību un vides jautājumos. Turklāt katru mēnesi pirms ES Ārlietu padomes sanāksmēm notiek Baltijas valstu un Ziemeļvalstu koordinācijas sanāksmes, kur tiek pārspriesti daudzi aktuālie ES dienaskārtības jautājumi, arī jautājumi par Ķīnu un Tibetu. Esmu pārliecināta, ka šis formāts ir pietiekams reģiona valstu interešu saskaņošanā.

Varu Jums pilnībā piekrist, ka gan Tibetas cilvēktiesību, gan vides jautājumi ir ļoti svarīgi, un Latvija turpinās tos aktīvi uzturēt dienaskārtībā politiskajā dialogā ar Ķīnas pusi gan divpusēji, gan daudzpusēji.

Cieņā,

Laimdota Straujuma

Ministru prezidente